Witbank afleggings – Helpende Hand skenk R25 000Foto: Reint Dykema Die onlangse aflegging van 2187 werkers by Highveld Steel en Vanchem Vanadium Products in Witbank, het verreikende gevolge by skole in die gebied. Solidariteit Helpende Hand het ondersoek ingestel by vyf van Witbank se grootste skole en skokkende syfers het na vore gekom. Na raming het elke skool minstens 30 gesinne wat nie vir hul kinders kan kos gee nie weens die afleggings by Higveld. Wanbetalings van skoolgelde weens finansiële druk op huishoudings, het na die afleggings tot 15 tot 20% gestyg. Een laerskool moet ŉ astronomiese bedrag van R746 000 afskryf in agterstallige skoolfondse. Die aantal kinders wat deel uitmaak van voedingsprojekte in al vyf skole wat besoek is, het drasties gestyg en die programme is toenemend onder druk. Volgens Andre Strydom, skoolhoof by HTS Witbank, is dit duidelik dat kinders die gewig van die situasie baie intens ervaar. Die skool hou jaarliks ŉ Valentynsbal en te oordeel aan die opkoms vanjaar, is gesinne onder baie druk in Witbank. “Selfs aan die klere wat die kinders na die bal gedra het, kon jy sien daar is nie ekstra geld in die huis nie,” verduidelik Strydom. “Ons kafeteria verkoop kos teen halfprys, want ons kinders is honger en hierdie is vir baie die enigste ete wat hulle kry. Ons het tientalle kinders op ons voedingsprojek, wat ek weet in baie skole deur goedhartige ouers uit eie sak ondersteun word.” Helpende Hand, wat self betrokke is by die daaglikse voeding van meer as 4500 behoeftige kinders, het R5000 aan elkeen van die vyf skole geskenk om hul voedingsprojekte te ondersteun. Helpende Hand beoog om weer sowat 9 ton se kospakkies onder die afgelegdes te versprei op Vrydag, 4 Maart. Dr. Danie Brink, hoof uitvoerende beampte van Helpende Hand, het die groep van 86 boere se skenking as ŉ bewys van naasteliefde beskryf. “Die afgelegdes het nou finaal klaargemaak by Highveld en het uitsluiting gekry oor hul mediese sowel as pensioenfondse. Hierdie mense is in ŉ benarde situasie wat nie gou opgelos gaan word nie en ons wil steeds die publiek aanmoedig om hulle te ondersteun.” Helpende Hand versoek die publiek om hulp aan te bied deur “Witbank” na 38969 te SMS en R10 aan die afleggingsnoodfonds te skenk, of www.helpwitbank.co.za te besoek vir Helpende Hand se bankbesonderhede om groter skenkings aan die Witbank- afleggingsnoodfonds te maak.